白居易
七德舞－美拨乱，陈王业也
七德舞，七德歌，传自武德至元和。元和小臣白居易，
观舞听歌知乐意，乐终稽首陈其事。太宗十八举义兵，
白旄黄钺定两京。擒充戮窦四海清，二十有四功业成。
二十有九即帝位，三十有五致太平。功成理定何神速，
速在推心置人腹。亡卒遗骸散帛收，饥人卖子分金赎。
魏徵梦见子夜泣，张谨哀闻辰日哭。怨女三千放出宫，
死囚四百来归狱。剪须烧药赐功臣，李勣呜咽思杀身。
含血吮创抚战士，思摩奋呼乞效死。则知不独善战善乘时，
以心感人人心归。尔来一百九十载，天下至今歌舞之。
歌七德，舞七德，圣人有作垂无极。岂徒耀神武，
岂徒夸圣文。太宗意在陈王业，王业艰难示子孙。